Na temelju članka 17. stavka 1. podstavka 1. Zakona o sustavu civilne zaštite (Narodne novine 82/15, 118/18, 31/20, 20/21 i 114/22) i članka 37. Statuta Grada Šibenika („ Službeni glasnik Grada Šibenika“, broj 2/21) Gradsko vijeća Grada Šibenika, na 26. sjednici, održanoj 9. travnja 2025. godine, usvaja

**ANALIZU STANJA**

**sustava civilne zaštite na području Grada Šibenika**

**za 2024. godinu**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama te otklanjanja posljedica terorizma i ratnih razaranja.

Člankom 17. stavak 1. Zakona o sustavu civilne zaštite (Narodne novine, broj 82/15, 118/18, 31/20,20/21 i 114/22) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave razmatra i usvaja godišnju analizu stanja i godišnji plan razvoja sustava civilne zaštite na svom području, s financijskim učincima za trogodišnje razdoblje.

Analiza stanja sustava civilne zaštite na području Grada Šibenika za 2024. godinu (u daljnjem tekstu: Analiza) sadrži informacije o ispunjenju zadaća i aktivnosti određenih Smjernicama za organizaciju i razvoj sustava civilne zaštite na području Grada Šibenika za razdoblje od 2023. do 2026. (Službeni glasnik Grada Šibenika“, broj 6/23) i Planom razvoja sustava civilne zaštite Grada Šibenika za 2024. godinu („Službeni glasnik Grada Šibenika“ 6/24)

Sustav civilne zaštite na području Grada Šibenika u analiziranom razdoblju, sukladno odredbama Zakona o sustavu civilne zaštite (Narodne novine 82/15, 118/18, 31/20, 20/21 i 114/22, u daljnjem tekstu: Zakon), temelji se na sljedećim aktima:

1. Smjernicama za organizaciju i razvoj sustava civilne zaštite na području Grada Šibenika za razdoblje od 2023.-2026.,
2. Procjeni rizika od velikih nesreća za područje Grada Šibenika,
3. Planu djelovanja civilne zaštite Grada Šibenika,
4. Planu razvoja sustava civilne zaštite Grada Šibenika za 2024. godinu,
5. Planu vježbi civilne zaštite na području Grada Šibenika za 2025. godinu,
6. Programu javnih potreba za obavljanje djelatnosti Hrvatske gorske službe spašavanja Stanice Šibenik za 2025. godinu,
7. Odluci o određivanju pravnih osoba od interesa za sustav civilne zaštite na području Grada Šibenika,
8. Procjeni ugroženosti od požara i tehnoloških eksplozija za Grad Šibenik,
9. Planu zaštite od požara,
10. Planu operativne provedbe Programa aktivnosti u provedbi posebnih mjera zaštite od požara od interesa za RH u 2024. godini na području Grada Šibenika,
11. Planu aktivnog uključenja svih subjekata zaštite od požara na području Grada Šibenika za 2024. godinu,
12. Odluci o osnivanju Stožera civilne zaštite Grada Šibenika,
13. Poslovniku o radu Stožera civilne zaštite,
14. Odluci o određivanju pravnih osoba od interesa za sustav civilne zaštite na području Grada Šibenika.

Grad Šibenik je u proteklom razdoblju, sukladno zakonskim propisima financirao troškove sustava civilne zaštite, a osobito protupožarnu zaštitu, djelovanje Gradskog društva Crvenog križa i HGSS Stanice Šibenik.

U izradi ne nova Procjena rizika od velikih nesreća za Grad Šibenik, koja je temeljni dokument za donošenje planskih dokumenata za područje civilne zaštite. ( u daljnjem tekstu: Procjena rizika)

Nakon što u 2025. godini, bude izrađena Procjena rizika, potrebno je donijeti i ostale planske dokumente usklađene s Zakonom o sustavu civilne zaštite i ostalim podzakonskim propisima.

**2. OPERATIVNE SNAGE SUSTAVA CIVILNE ZAŠTITE GRADA ŠIBENIKA**

Na području Grada Šibenika u analiziranom razdoblju operativne snage sustava civilne zaštite činili su:

2.1. Stožer civilne zaštite Grada Šibenika,

2.2. Operativne snage vatrogastva-JVP Šibenik i Vatrogasna zajednica Grada Šibenika,

2.3. Operativne snage Hrvatskog Crvenog križa - Gradsko društvo Crvenog križa Šibenik,

2.4. Operativne snage Hrvatske gorske službe spašavanja - Stanica Šibenik,

2.5. Pravne osobe od interesa za sustav civilne zaštite na području Grada Šibenika,

2.6. Postrojbe civilne zaštite opće namjene Grada Šibenika,

2.7. Povjerenici i zamjenici povjerenika civilne zaštite.

**2.1. Stožer civilne zaštite grada Šibenika**

Na području Grada Šibenika ustrojen je Stožer civilne zaštite kao stručno, operativno i koordinativno tijelo koje pruža stručnu pomoć i priprema akcije civilne zaštite kojima rukovodi Gradonačelnik, a aktivira se kada se proglasi stanje neposredne prijetnje, katastrofe i velike nesreće.

Stožer obavlja zadaće koje se odnose na prikupljanje i obradu informacija ranog upozoravanja o mogućnostima nastanka velike nesreće i katastrofe, provodi plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže odluke o prestanku provođenja mjera i aktivnosti u sustavu civilne zaštite.

 Na čelu stožera je zamjenik gradonačelnika u funkciji načelnika Stožera civilne zaštite Grada Šibenika.

Planom djelovanja civilne zaštite Grada Šibenika detaljnije su određene zadaće Stožera civilne zaštite tijekom velikih nesreća i katastrofa i način njihove realizacije.

Stožer obavlja zadaće koje se odnose na:

* prikupljanje i obradu informacija ranog upozoravanja o mogućnostima nastanka velike nesreće i katastrofe,
* razrađuje i usmjerava mjere i aktivnosti određene Planom djelovanja civilne zaštite na svom području,
* upravlja reagiranjem sustava civilne zaštite,
* obavlja poslove informiranja javnosti,
* predlaže odluke o prestanku provođenja mjera i aktivnosti u sustavu civilne zaštite.

Uoči protupožarne sezone 2024, Stožer je održavao sastanke sa predstavnicima JVP Šibenik i predstavnicima Vatrogasne zajednice Grada Šibenika u cilju što kvalitetnije koordinacije i pripreme za djelovanje u slučaju pojave većih požara na području grada Šibenika.

U analiziranom razdoblju održane su 3. redovne sjednice Stožera civilne zaštite Grada Šibenika i jedna izvanredna sjednica Stožera.

Izvanredna sjednica Stožera održala se na dan 6. kolovoza 2024. godine, kada je u ranim poslijepodnevnim satima, buknuo požaru u gustoj borovoj šumi na predjelu Rokići. Ovaj požar predstavljao je ozbiljnu ugrozu za stanovnike Šibenika, a na nekoliko sati, zbog požara je bio prekinut promet Jadranskom magistralom.

U gašenju požara uz IVP Šibenik, JVP Šibenik te DVD-ova Grebaštica, DVD Zablaće i DVD Šibenik, u maksimalnom broju sudjelovale su i zračne protupožarne snage. U požaru je izgorjelo 3,5 hektara borove šume unutar zaštićenog krajobraza Gvozdenovo-Kamenar, zbog čega je nakon čišćenja i sanacije potrebno poduzeti mjere pošumljavanja požarom devastiranog područja. Pripravnost Stožera trajala je do 8. kolovoza 2025. godine.

**2.2.** **Operativne snage vatrogastva- JVP Šibenik i Vatrogasna zajednica Grada Šiben****ika**

Na području Grada Šibenika djeluju Javna vatrogasna postrojba grada Šibenika, Dobrovoljna vatrogasna društva (Šibenik, Zaton, Zablaće, Brodarica-Krapanj, Grebaštica, Perković, Zlarin, Kaprije i Žirje). Navedene vatrogasne postrojbe udružene su u Vatrogasnu zajednicu grada Šibenika. Na području gradu Šibeniku djeluje i Državna intervencijska vatrogasna postrojba DIP-Odjel Šibenik i Industrijska vatrogasna postrojba „INPOL-TLM“.

Javna vatrogasna postrojba grada Šibenika i Dobrovoljna vatrogasna društva tijekom 2024. godine obavljali su svoju temeljnu djelatnost gašenja požara, spašavanja ljudi i imovine, sudjelovanje u provedbi preventivnih mjera zaštite od požara te su provodile aktivnosti u cilju povećanja operativne spremnosti u pogledu zaštite od požara na području grada Šibenika.

U Javnoj vatrogasnoj postrojbi grada Šibenika tijekom 2024. godine bilo je zaposleno 56 profesionalnih vatrogasaca, koji raspoređeni u 4 vatrogasne smjene obavljaju 24-satno vatrogasno dežurstvo tijekom cijele godine.

Sukladno Procjeni ugroženosti od požara i Planu zaštite od požara za grad Šibenik (Službeni glasnik grada Šibenika br. 8/21) Javna vatrogasna postrojba grada Šibenika treba upošljavati 62 profesionalna vatrogasca.

U 7 od 9 Dobrovoljnih vatrogasnih društava stalno je zaposlen po 1 profesionalni vatrogasac dok je tijekom PP sezone sukladno Programu aktivnosti u provedbi posebnih mjera zaštite od požara od interesa za Republiku Hrvatsku u razdoblju od 01.06. do 30.09. 2024. u 8 Dobrovoljnih vatrogasnih društava uposleno je 51 sezonski vatrogasac.

Raspoloživi profesionalni i sezonski vatrogasci u protupožarnoj sezoni 2024.

|  |  |  |  |
| --- | --- | --- | --- |
| **Vatrogasna postrojba** | **Profesionalni vatrogasci** | **Sezonski vatrogasci** | **Ukupno** |
| **JVP Šibenik** | 56 | - | 56 |
| **DVD Šibenik** | 1 | 8 | 9 |
| **DVD Zaton** | 1 | 7 | 8 |
| **DVD Brodarica-Krapanj** | 1 | 6 | 7 |
| **DVD Grebaštica** | 1 | 9 | 10 |
| **DVD Perković** | - | - | - |
| **DVD Zablaće** | 1 | 5 | 6 |
| **DVD Zlarin** | 1 | 7 | 8 |
| **DVD Kaprije**  | - | 5 | 5 |
| **DVD Žirje** | 1 | 4 | 5 |
| **U K U P N O:** | **63** | **51** | **114** |

Tehnička opremljenost vatrogasnih postrojbi

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Vatrogasna postrojba** | **Navalno****vozilo** | **Auto cist.** | **Auto****ljestva** | **Kem.****vozilo** | **Tehn. vozilo** | **Šumsko vozilo** | **Kombi****vozilo** | **Zap. vozilo** | **Plovilo** | **UKUPNO** |
| **JVP Šibenik** | 2 | 1 | 1 | 1 | 2 | 4 | 1 | 4 | 1 | 17 |
| **DVD Šibenik** | - | 1 | - | - | - | 1 | 1 | - | - | 3 |
| **DVD Zaton** | - | 1 | - | - | - | 2 | - | 1 | - | 4 |
| **DVD Brodarica-Krapanj** | - | - | - | - | - | 3 | - | - | - | 3 |
| **DVD Grebaštica** | - | 1 | - | - | - | 3 | - | - | - | 4 |
| **DVD Perković** | - | - | - | - | - | 2 | - | - | - | 2 |
| **DVD Zablaće** | - | - | - | - | - | 2 | - | 1 | - | 3 |
| **DVD Zlarin** | - | 1 | - | - | - | 2 | - | - | 1 | 4 |
| **DVD Kaprije** | - | - | - | - | - | 1 | - | - | - | 1 |
| **DVD Žirje** | - | 1 | - | - | - | - | 1 | - | - | 2 |
| **UKUPNO:** | **2** | **6** | **1** | **1** | **2** | **20** | **3** | **6** | **2** | **43** |

Usporedni podaci o broju i vrstama vatrogasnih intervencija na području grada Šibenika

|  |  |
| --- | --- |
| **VRSTA VATROGASNE INTERVENCIJE** | **BROJ INTERVENCIJA** |
| **2021.** | **2022** | **2023** | **2024** |
| Požari otvorenog prostora | 105 | 98 | 41 | 61 |
| Požari stambenih objekata | 25 | 17 | 25 | 25 |
| Požari gospodarskih objekata | 9 | 15 | 7 | 5 |
| Požari prometnih sredstava | 14 | 23 | 16 | 13 |
| Požari dimnjaka | 8 | 8 | 7 | 1 |
| Požari električnih stupova | 2 | 1 | 4 | 3 |
| Požari trafostanica i energetskih postrojenja | 4 | 1 | 1 | - |
| Požari na odlagalištima otpada | 2 | 2 | 4 | 1 |
| Požari kontejnera za smeće | 5 | 13 | 9 | 4 |
| Ostali požari | 2 | 6 | 8 | 3 |
| Tehničke intervencije u prometu | 33 | 27 | 27 | 20 |
| Tehničke intervencije na objektima | 43 | 44 | 52 | 64 |
| Tehničke intervencije na otvorenom prostoru | 16 | 20 | 43 | 26 |
| Tehničke intervencije na moru, rijekama i jezerima | 3 | 3 | 1 | 3 |
| Ostale intervencije spašavanja (liftovi, otvaranje stana, prenošenje bolesnika i dr.) | 20 | 27 | 23 | 35 |
| Akcidenti – istjecanje opasne tvari | - | 3 | 1 | 2 |
| Eksplozije | - | 2 | - | 1 |
| Alarm vatrodojave  | 35 | 37 | 17 | 18 |
| Izvidi, događaji bez aktivnog učešća ili lažna dojava | 10 | 10 | 29 | 29 |
| **UKUPNO** | **336** | **357** | **315** | **314** |

Izvor: VOC – JVP grada Šibenika

* U 2024. godini na području Grada Šibenika zabilježeno je 1 vatrogasna intervencije manje nego u 2023. godini. Od ukupno 314 vatrogasnih intervencija, 116 intervencija ili 36,9 % odnosi se na požarne intervencije, dok se ostalih 198 vatrogasne intervencija ili 63,1 % uglavnom odnose na razne tehničke intervencije i ostale intervencije spašavanja.
* Od ukupno 116 požarnih intervencija na području Grada Šibenika, 61 ili 52,6 % intervencija odnosi se na požare otvorenog prostora. U požarima otvorenog prostora ukupno je opožareno 499 ha površine, što je za 193 ha manje nego u 2023. godini, kada je u 41 požaru otvorenog prostora opožareno ukupno 692 ha površine.

Najznačajniji požar otvorenog prostora na području grada Šibenika odnosi se na požar koji je izbio 21.04.2024. godine na predjelu Špinjača između Vrpolja, Grebaštice i Jadrtovca. Samo u ovom požaru opožareno je 450 ha površine.

Drugi značajan požar koji je nastao 06.08.2024. iznad predjela Rokići u Šibeniku, iako po opožarenoj površini nije velik, značajan je zbog samog mjesta nastanka i mogućnosti da bitno ugrozi stambene objekte. Pored navedene opasnosti, u gašenju ovog požara dodatnu opasnost predstavljale su eksplozije koje su zabilježene u području požara u kojem je izgorjela borova šuma na površini od 3,5 ha.

**2.3. Operativne snage Hrvatskog Crvenog križa - Gradsko društvo Crvenog križa Šibenik**

Gradsko društvo Crvenog križa Šibenik (u daljnjem tekstu: GDCK Šibenik) u svome radu promiče humanitarne ciljeve i provodi akcije od opće koristi za zajednicu. U skladu sa svojim planovima i programima rada, koji su usklađeni s državnim planom rada Hrvatskog crvenog križa, djeluje na području sljedećih općina i gradova: Grad Šibenik, općina Bilice, grad Skradin, općina Tribunj, općina Pirovac, općina Murter-Kornati, općina Tisno, općina Primošten i općina Rogoznica.

GDCK Šibenik djeluje na 4 osnovna područja:

- promicanje temeljnih načela pokreta i humanih vrednota,

- pomoć u katastrofama,

- priprema i osposobljavanje za djelovanje u katastrofama,

- te briga o zdravlju i socijalnoj podršci u zajednici.

U analiziranom razdoblju GDCK Šibenik:

* u školama i vrtićima održava edukativne radionice i predavanja o prevenciji bolesti i unaprjeđenje zdravlja s posebnim naglaskom na bolesti ovisnosti o drogama,
* natjecanja mladih HCK u dvije kategorije: pomladak (učenici osnovne škole) i mladi (učenici srednje škole) s ciljem provjere znanja o Međunarodnom pokretu Crvenog križa i Crvenog polumjeseca, HCK, međunarodnom humanitarnom pravu i ljudskim pravima te provjeri znanja i vještina iz pružanja prve pomoći,
* u svrhu ukazivanja na važnost posjedovanja znanja i vještina prve pomoći različitim promidžbenim aktivnostima i akcijama obilježio 19. rujna – Svjetski dan prve pomoći,
* organizirao je 47 tečajeva prve pomoći za 592 polaznika auto škola i 6 tečajeva prve pomoći za pravne osobe i 50 polaznika,
* u sklopu Službe spašavanja života na vodi i zaštite priobalja provodi tečajeve za spasioce na vodi,
* organizirao prikupljanje i raspodjelu humanitarne pomoći, podjela materijalnih i financijskih dobara namijenjenih socijalno osjetljivim skupinama,
* organizirao akcije dobrovoljnog darivanja krvi, kojima je pristupila 1884 osoba (1473 muškaraca i 411 žena, darovalo krv 1622 osobe, 125 osoba 1. put a 262 darivanja krvi su odgođena zbog zdravstvenih razloga). Akcijama dobrovoljnog darivanja krvi koje organizira i provodi GDCK Šibenik pokriva se 80-90 % potreba za krvi Opće bolnice Šibenik,
* podjelom priznanja i zahvalnica svečano obilježio 25. listopada - Dan darivatelja krvi u RH,
* u okviru Programa rada s mladima održao radionice za djecu predškolske dobi i učenike osnovnih škola: „Žurni brojevi“, „Prva pomoć- upomoć“, „Priprema za izvanredne situacije-potres“, „Čuvajmo okoliš“, „Sigurnije škole i vrtići“, „Ekološki osviještena obitelj“, „Zaštita morskog okoliša“, „Kodeks sigurnosti na vodi“,
* u listopadu 2024. godine organizirao je humanitarnu akciju za kupnju elektromotornih invalidskih kolica,
* u okviru EU projekta „Zaželi“ u 2024. godini zaposleno je 10 žena,
* u okviru projekta Fead pakete higijenskih potrepština primile su 1152 osobe, pakete školskog pribora 220 učenika i zaposlene su 2 osobe,
* u sklopu obilježavanja Međunarodnog dana civilne zaštite 1. ožujka - sudjelovao je u prezentiranju poslova Službe traženja

2.4. OPERATIVNE SNAGE HRVATSKE GORSKE SLUŽBE SPAŠAVANJA - HGSS STANICA ŠIBENIK

Aktivnosti Hrvatske gorske službe spašavanja Stanice Šibenik, kao temeljne operativne snage civilne zaštite, određene su Zakonom o sustavu civilne zaštite i Zakonom o Hrvatskoj gorskoj službi spašavanja.

Kao temeljne operativne snage u sustavu civilne zaštite, jedinice Hrvatske gorske službe spašavanja posjeduju spremnost za žurno i kvalitetno djelovanje u provođenju mjera i aktivnosti kod velikih nesreća i katastrofa.

Aktivnosti ove javne Službe temelje se na sigurnosti, zaštiti života i imovine.

Operativnost služba provodi kroz tri područja rada:

1. održavanje pripravnosti
2. preventiva i edukacija
3. akcije spašavanja

U HGSS-Stanici Šibenik djeluje 37 aktivnih pripadnika, 1 instruktor gorski spašavatelj, 1 kandidat za instruktora, dva vodiča potražnih pasa, dva zdravstvena djelatnika, tri licencirana operatera bespilotnim sustavom, 8 rescue spašavatelja (spašavanje iz poplavljenih područja), 4 voditelja potraga za nestalim osobama. Navedeni resursi služe za sve vrste neurbanog spašavanja koje se odnosi na spašavanje i traganja za nestalim osobama, spašavanje u stijeni, jamama te spašavanje u zimskim vremenskim uvjetima. Poseban naglasak stavljen je na pse tragače iz ruševina te je jedina u županiji koja kontinuirano obučava pse za traganje. Do kraja studenog, HGSS stanica Šibenik ima odrađenih 300 volonterskih radnih dana.

U sklopu Stanice djeluju dva potražna tima a čine ih spašavatelj i potražni pas. Tri člana Stanice prošla su obuku upravljanja potragama za nestalim osobama, a 2 člana licencirana su za upravljanje bespilotnim letjelicama, kojima se sve učestalije pronalaze izgubljene osobe.

Administratorski ured kao i glavno oružarstvo stanice premješteno je u kuću u Rokićima, koja je početkom studenog 2024. godine, svečano otvorena i stavljena u punu funkciju.

Novo sjedište stanice u Rokićima, osim administrativnog ureda i novog skladišta za pohranu opreme u svrhu spašavanja, je mjesto na kojem se održavaju stanični sastanci, rade analize raznih akcija, uvježbavaju tehnike radi održavanja spremnosti, provode edukativna radionice sa zainteresiranim stranama, služi kao centar za upravljanje kriznim situacijama, održavanje tečajeva u sklopu specijalističke obuke unutar HGSS-a, ali i mjesto raznih susreta za članove HGSS-a iz čitave Hrvatske.

HGSS Stanica Šibenik kao operativna snaga sustava civilne zaštite Grada Šibenika, posjeduje standarde svjetske izvrsnosti a svojim djelovanjem daje opsežan preventivni, edukacijski, športski i drugi doprinos.

* HGSS Stanica Šibenik kroz višednevne vježbe u 2024 godini konstantno je održavala razinu spremnosti i uvježbanosti svojih pripadnika, sudjelovala je u 31 akciji spašavanja u ukupnom trajanju od 40 dana, kao ispomoć kolegama u BiH u bujičnoj poplavi koja se dogodila u Jablanici , educirala polaznike planinarskih škola, vrtića te obavljala poslove po nalogu Stožera i Ravnateljstva civilne zaštite.
* Osim djelovanja na sprječavanju nesreća, u akcijama spašavanja ljudi i imovine pri elementarnim nepogodama, potresima i velikim nesrećama HGSS – Služba Šibenik, aktivna je u području sporta i fizičke kulture, zaštite prirode, tehničke kulture, primarne zdravstvene zaštite i mnogih drugih ljudskih i gospodarskih aktivnosti koje se odvijaju na prostorima izvan urbanih sredina i javnih prometnica.

Radi boljeg pokrivanja područja županije HGSS-Stanica Šibenik, uz središnjicu u Šibeniku, ima ispostave u Drnišu i Kninu.

**2.5. Pravne osobe od interesa za sustav civilne zaštite na području grada Šibenika**

Gradsko vijeća Grada Šibenika na 7. sjednici, održanoj 9.lipnja 2022.godine, donijelo je „Odluku o određivanju pravnih osoba od interesa za sustav civilne zaštite na području Grada Šibenika“ (Službeni glasnik Grada Šibenika 6/22) s ciljem sudjelovanja u aktivnostima i mjerama radi smanjenja rizika od katastrofa, pružanja brzog odgovora na prijetnje i opasnosti, ublažavanja i otklanjanja posljedica katastrofa i velikih nesreća te utvrdilo njihove kapacitete sukladno potrebama sustava civilne zaštite Grada Šibenika.

Odlukom je određeno 14 pravnih osoba od interesa za sustav civilne zaštite na području Grada Šibenika i podijeljene su prema sljedećim skupinama zadaća:

- osiguravanje potrebne mehanizacije

- osiguravanje kapaciteta za zbrinjavanje i prijevoz stanovništva

- osiguravanje kapaciteta za prijevoz i skladištenje robe

- osiguravanje hrane i vode za piće

- osiguravanje zdravstvenog zbrinjavanja stanovništva

- osiguravanje stručnjaka i mehanizacije potrebne za asanaciju

Pravne osobe su operativne snage sustava civilne zaštite Grada Šibenika i dužne su u operativnim planovima izraditi plan o načinu organiziranja provedbe mjera i aktivnosti u sustavu civilne zaštite sukladno Zakonu, posebnim propisima i internim općim aktima.

Grad Šibenik ne može utjecati na razvoj ljudskih potencijala i operativnih kapaciteta pravnih osoba od interesa za sustav civilne zaštite na području Grada Šibenika, ali kontinuirano prati

razvoj njihovih operativnih kapaciteta i stanje ljudskih potencijala radi utvrđivanja operativnih sposobnosti za sudjelovanje u aktivnostima sustava civilne zaštite.

**2.6. Postrojbe civilne zaštite opće namjene grada Šibenika**

Gradsko vijeće Grada Šibenika na 29. sjednici, održanoj 6.travnja 2017. godine donijelo je „Odluku o osnivanju postrojbi civilne zaštite opće namjene“. Postrojba se sastoji od pripadnika civilne zaštite iz kategorije građana koje su Zakonom o sustavu civilne zaštite utvrđene kao potencijalne baze obveznika za popunu snaga.

**2.7. Povjerenici i zamjenici povjerenika civilne zaštite**

U Planu djelovanja civilne zaštite Grada Šibenika određeni su povjerenici i zamjenici povjerenika civilne zaštite u 29 mjesnih odbora i 16 gradskih četvrti. U sljedećoj godini putem mobilizacijskog poziva izvršit će se provjera odaziva imenovanih povjerenika i zamjenika povjerenika.

Potrebno je započeti s kampanjom popularizacije sustava civilne zaštite, u javnosti poraditi na poticanju uključivanja srednjoškolaca i drugih građana u sustav civilne zaštite na primjeren način te pokrenuti kampanje koje će uključivati vidljivost na društvenim mrežama

3.  **ZAKLJUČAK**

U protekloj godini, Gradonačelnik i Gradsko vijeće Grada Šibenika ispunili su obveze koje proizlaze iz odredbi Zakona o sustavu civilne zaštite i podrednih pravilnika za tijela JLS, što je potvrđeno pozitivnim inspekcijskim nalazom inspektora za civilnu zaštitu Ravnateljstva civilne zaštite, Ministarstva unutarnjih poslova.

Osim ispunjavanja obveza u sustavu civilne zaštite koje se odnose na normativno uređivanje i usvajanje akata koje su za JLS propisane Zakonom o sustavu civilne zaštite (Narodne novine 82/15, 118/18, 31/20, 20/21 i 114/22) i pravilnicima koji proizlaze iz Zakona i Statuta Grada Šibenika („Službeni glasnik Grada Šibenika“, broj 2/21) u narednim godinama osobitu pozornost potrebno je posvetiti razvijanju strategije za podizanje svijesti stanovništva o sustavu civilne zaštite.

Za ostvarivanje sigurnosti i zaštite, kao primarnog interesa svih građana, osim namjenski organiziranih žurnih službi i operativnih snaga zaštite i spašavanja, za funkcioniranje ukupnog sustava civilne zaštite na području Grada Šibenika neophodno je postići masovnije učešće informiranih i pripremljenih građana u sustavu civilne zaštite.

 **4. ZAVRŠNA ODREDBA**

Analiza sustava civilne zaštite na području Grada Šibenika za 2024. godinu objavit će se u „Službenom glasniku Grada Šibenika“.

KLASA: 240-02/24-01/01

URBROJ:2182-1-10-25-15

Šibenik, 9. travnja 2025. godine

GRADSKO VIJEĆE GRADA ŠIBENIKA

PREDSJEDNIK

 dr. sc. Dragan Zlatović,v.r.